Svetom liturgijom zenički hrišćani dočekali svoj najradosniji praznik Vaskrs

Svetom vaskršnjom liturgijom u Hramu rođenja presvete Bogorodice, pravoslavni hrišćani u Zenici dočekali su najradosniji praznik Vaskrs. Službu je predvodio paroh zenički, jerej Marko Maleš.

“Iako smo apelovali na vjernike da ne dolaze u crkvu, jedan broj njih je došao ali vjerujem da su ispoštovane sve mjere zaštite. Ipak je ovo centralni praznik na koji se dugo čeka i neki od vjernika nisu mogli da sakriju oduševljenje i pohodili su liturgiju”.

Vaskrs je, ističe on, najradosniji hrišćanski praznik jer je još apostol Pavle napisao da ako Isus nije vaskrsao, uzalud bi bila vjera naša i život bi bio bez smisla. Jedna od poruka Vaskrsa ove godine je u duhu zaštite od pandemije i glasi da pazimo na sebe i svoje ali i zdravlje drugih ljudi.

“Nekako nam se pandemija provlači kroz sve poruke pa u tom duhu apelujemo na sve ljude da se čuvaju i pridržavaju zadatih mjera jer su ljudi koji su zaduženi da se brinu za nas i naše zdravlje donijeli mjere koje treba da poštujemo jer one su nam najbitnije. To su ljudi od struke koji se razumiju u problematiku epidemije i jedino nas oni mogu izvesti čitave iz svega ovoga“, kazao je paroh zenički Marko Maleš.

Proslava Vaskrsa nastavljena je u domovima zeničkih pravoslavaca uz tradicionalna obojena jaja i bogatiju trpezu. Zbog pandemijskih mjera zaštite ove će godine izostati tradicionalne prateće manifestacije koje organizuje Srpska pravoslavna crkvena opština Zenica i Srpsko prosvjetno kulturno društvo „Prosvjeta“.